A Tanács 2083/92/EGK rendelete

(1992. július 14.)

a mezőgazdasági termékek ökológiai termeléséről, valamint a mezőgazdasági termékeken és élelmiszereken erre utaló jelölésekről szóló 2092/91/EGK rendelet módosításáról

AZ EURÓPAI KÖZÖSSÉGEK TANÁCSA,

tekintettel az Európai Gazdasági Közösséget létrehozó szerződésre és különösen annak 43. cikkére,

tekintettel a Bizottság javaslatára [1],

tekintettel az Európai Parlament véleményére [2],

tekintettel a Gazdasági és Szociális Bizottság véleményére [3],

mivel a 2092/91/EGK rendelet [4] 11. cikkének (1) bekezdése úgy rendelkezik, hogy 1992. július 23-tól kezdődően a harmadik országból importált termékek csak akkor forgalmazhatók, ha az említett rendelet 14. cikkében megállapított eljárásnak megfelelően összeállított jegyzékben szereplő harmadik országból származnak; mivel a 11. cikk (2) bekezdése meghatározza, hogy milyen feltételek teljesülése esetén vehető fel egy harmadik ország a jegyzékbe;

mivel nyilvánvalóvá vált, hogy amiatt, hogy a harmadik országok eddig nem szolgáltattak adatokat, a fent említett határidőig nem lehetséges döntést hozni a harmadik országoknak a jegyzékbe történő felvételéről;

mivel az említett rendelet 16. cikke (3) bekezdésének második albekezdése úgy rendelkezik, hogy a 11. cikkben foglaltak végrehajtása csak akkor halasztható el, ha a harmadik ország a fent említett határidő előtt kellő időben a jegyzékbe történő felvétel iránti kérelmet nyújtott be;

mivel ezek a rendelkezések a termékimport megzavarásához vezethetnek, amennyiben valamely harmadik ország nem nyújtott be kellő időben a 11. cikk (1) bekezdésének a) pontjában említett jegyzékbe történő felvétel iránti kérelmet;

mivel elkerülendő a 11. cikk (2) bekezdésében meghatározott feltételeknek megfelelő termékek harmadik országokból történő behozatalának megzavarása, különösen, mert ezek a termékek összetett termékek megfelelő előállításához szükségesek lehetnek;

mivel ezért valamely harmadik országnak a 11. cikk (1) bekezdése a) pontjában említett jegyzékbe történő felvételéig az importőrök számára lehetővé kell tenni, hogy megszerezhessék azon termékek harmadik országokból történő importjához szükséges engedélyeket, amelyek bizonyítottan megfelelnek a 2092/91/EGK rendeletben foglaltakkal egyenértékű termelési és ellenőrzési előírásoknak,

ELFOGADTA EZT A RENDELETET:

1. cikk

A 2092/91/EGK rendelet a következőképpen módosul:

1. a 11. cikk a következő szövegrésszel egészül ki:

"(6) a) Az (1) bekezdéstől eltérve, valamely tagállam importőrei a tagállam illetékes hatóságától engedélyt kapnak az (1) bekezdés a) pontjában említett jegyzékben nem szereplő harmadik országból behozott termékeknek 1995. július 31-ig történő forgalmazására, amennyiben az importőrök megfelelő módon bizonyítják az importáló tagállam illetékes hatósága számára, hogy az importált termékek a 6. és 7. cikkben megállapítottakkal egyenértékű termelési előírások szerint készültek, továbbá, hogy e termékekre vonatkozóan a 8. és 9. cikkben megállapítottakkal azonos hatékonyságú ellenőrző intézkedésekre került sor, és ezeket az ellenőrző intézkedéseket a továbbiakban is folyamatosan és ténylegesen alkalmazni fogják.

Az említett engedély csak addig érvényes, amíg a fent említett feltételek bizonyítottan teljesülnek. Az engedély érvényességi ideje akkor jár le, amikor a harmadik országot felveszik az (1) bekezdés a) pontjában említett jegyzékbe.

b) Amennyiben egy tagállam kielégítő bizonyítékot kapott az importőrtől, haladéktalanul tájékoztatja a Bizottságot és a többi tagállamot arról, mely harmadik országból történik a termékek behozatala, továbbá részletes tájékoztatást ad a termelési és ellenőrzési előírásokról, valamint azokról a garanciákról, amelyek e szabályok folyamatos és tényleges alkalmazását biztosítják.

c) Valamely tagállam kérésére vagy a Bizottság kezdeményezésére, az ügy kivizsgálásra a 14. cikkben említett bizottság elé kerül. Amennyiben a vizsgálatból kiderül, hogy az importált termékek nem egyenértékű termelési előírások szerint és/vagy azonos hatékonyságú ellenőrzés mellett készültek, a Bizottság felkéri az engedélyt kibocsátó tagállamot az engedély visszavonására. A 14.cikkben megállapított eljárásnak megfelelően döntés hozható a kérdéses importtevékenység megtiltásáról, illetve arról, hogy a tevékenység folytatása egyes importfeltételek adott időn belüli módosításának függvénye.

d) A b) pontban említett értesítés nem kötelező, amennyiben olyan termelési és ellenőrzési szabályozásra vonatkozik, amelyről valamely más tagállam a b) pont szerint már tájékoztatást adott, kivéve, ha olyan jelentős, új bizonyítékok előterjesztésére kerül sor, amelyek indokolttá teszik a c) pontban említett vizsgálat és döntés felülvizsgálatát.

A Bizottság 1994. július 31-ét megelőzően újra megvizsgálja az (1) bekezdés rendelkezéseit, és esetleges felülvizsgálatukra megfelelő javaslatot tesz.";

2. a 16. cikk (3) bekezdésének első albekezdése helyébe a következő rendelkezés lép:

"(3) Az 5. cikket, a 8. cikk (1) bekezdését és a 11. cikk (1) bekezdését 1993. január 1-jétől kell alkalmazni.";

3. az 5. cikk (9) bekezdésében és a 10. cikk (7) bekezdésében említett időpontok helyébe 1994. július 31-e lép.

2. cikk

Ez a rendelet az Európai Közösségek Hivatalos Lapjában való kihirdetésének napján lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1992. július 14-én.

a Tanács részéről

az elnök

J. Gummer

[1] HL C 74., 1992.3.25., 9. o.

[2] 1992. július 10-i vélemény (a Hivatalos Lapban még nem tették közzé).

[3] 1992. május 26-i vélemény (a Hivatalos Lapban még nem tették közzé).

[4] HL L 198., 1991.7.22., 1. o.

--------------------------------------------------